作者:貫休
標題:上馮使君山水障子
內容:憶山歸未得，畫出亦堪憐。崩岸全隳路，荒村半有煙。筆句岡勢轉，墨搶燒痕顛。遠浦深通海，孤峰冷倚天。柴棚坐逸士，露茗煮紅泉。繡與蓮峰競，威如劍閣牽。石門關麈鹿，氣候有神仙。茅屋書窗小，苔階滴瀑圓。松根擊石朽，桂葉蝕霜鮮。畫出欺王墨，擎將獻惠連。新詩寧妄說，舊隱實如然。願似窗中列，時聞大雅篇。